
Ledelsesvurdering Helsam 3. tertial 2025

Helsam har i tredje tertial jobbet videre med tiltaksplanen for økonomisk balanse med et særlig fokus på implementering av endringer i studieporteføljen, bemanningsplan for vitenskapelig ansatte og gjennomgangen av administrative oppgaver og organisering. Det er to andre større saker som også har preget tertialet; arbeidet med en videreføring av Sustainit etter 2026 og arbeidet med en ny strategisk plan for instituttet.

Den økonomiske utviklingen er som forventet ved utgangen av T3; akkumulert overforbruk nærmer seg 40 mill., men det isolerte merforbruket er halvert sammenlignet med 2024. Hovedutfordringen er at lønnskostnadene fortsatt ligger høyt over KD-inntektene og vi er avhengig av ytterligere naturlige avganger for å forbedre situasjonen. Naturlig avgang primært i rekrutteringsstillinger vil bidra en gradvis forbedring av isolert resultat framover.  

BOA-aktiviteten var i 2025 omtrent på samme nivå som året før. Aktivitetsnivået har falt siden 2022, men utviklingen i form av høy søknadsaktivitet og tilfang av nye prosjekter samsvarer med prognosen om å opprettholde dagens nivå framover. 

